projecte-aina/catalan_government_crawling huggingface dataset:
Per desè any consecutiu, torna la campanya avalada per l'aclaparador èxit d'edicions anteriors amb la intenció de continuar rebentant les estadístiques d'afluència d'espectadors i omplir de gom a gom les sales de cinema els dies 3, 4 i 5 de juny.
La mecànica continua sent la mateixa.
No hi ha límit d'edat, només cal que et registris al web oficial de la campanya per aconseguir l'acreditació personal que hauràs de presentar a les taquilles de les sales de cinema.
Si ja et vas acreditar en edicions anteriors, hi ha una opció on només hauràs d'introduir el teu correu electrònic.
El preu de les entrades és de 2,90€ per sessió, i les pots adquirir a les taquilles de les sales, caixers automàtics i a Internet.
Les persones menors de 14 anys i les majors de 60 anys no necessitaran acreditació.
Multitud de sales i una amplíssima oferta de pel·lícules per a tots els gustos arreu de tot el territori us esperen:
Fins i tot, si sou una d'aquelles poques persones que encara no han vist "Avengers: End Game" ara teniu la possibilitat de fer-ho!
Aprofiteu aquesta ganga i demostreu que mai no heu perdut les ganes d'anar al cinema!
Aquesta campanya és una iniciativa de diverses empreses i institucions de la indústria del cinema per fomentar l'assistència a les sales com a hàbit cultural.
Una fase essencial en la preparació del viatge és la documentació.
Abans d'anar-te'n paga la pena que t'informis sobre les qüestions següents:
Aspectes que poden ésser importants per comprendre la realitat del lloc que visitaràs i per decidir la ruta.
Internet ofereix un munt de recursos interessants i actualitzats per documentar-te i consultar les experiències i consells de més viatgers.
A continuació, et recomanem unes quantes pàgines que et poden ésser de gran utilitat.
Projecte que ofereix informació turística gratuïta de diverses ciutats europees, elaborada per joves autòctons i que s'adreça a joves.
Funciona com una xarxa col·laborativa on tots els membres poden fer les seves aportacions per elaborar mapes, crear i mantenir una pàgina web i/o un perfil de Facebook o, fins i tot, tenir un taulell d'informació presencial.
Compta amb el suport de la Comissió Europea.
El tren és una opció molt interessant si no tens pressa i vols recórrer Europa per pocs diners.
La xarxa ferroviària és extensa i et permet d'arribar fàcilment a moltíssims indrets.
Si encara no tens 26 anys, les companyies ferroviàries et fan descomptes i preus especials com els bitllets Inter Rail o la targeta Rail Plus Junior.
L'opció més popular per viatjar amb tren per pocs cèntims és l'Inter Rail, amb què pots moure't durant 16, 22 o 30 dies seguits per diverses zones d'Europa, Turquia i el Marroc.
Els preus varien segons la zona, la durada i l'edat (hi ha una modalitat per als de menys de 26 anys i una altra per als qui són més grans, sense límit d'edat).
Segons els plans de viatge, et pot resultar més convenient la targeta Rail Plus Junior, que aplica un 25% de descompte en bitllets directes per a anar des de l'estat espanyol a la majoria de països europeus.
Recorda també que amb el Carnet Jove tens descomptes en tots els trens i totes les classes de les línies de rodalia i de distància mitjana i en les línies de llarg recorregut de dins l'Estat espanyol.
La majoria de països tenen abonaments propis per a viatjar amb tren dins de cada territori.
Tot seguit, t'informem de nous productes amb descomptes i d'altres, no tan nous, que també et poden interessar.
Pàgina oficial de l'Inter Rail amb informació sobre preus, zones i condicions d'aquest programa.
Un fet que identifica els temps actuals és la immediatesa, les presses, el tenir-ho tot ja!
I això està present a la nostra vida laboral, personal i moltes vegades també inoculem aquest virus a les vacances i a la nostre manera de viatjar.
Trenca aquest ritme frenètic, i experimenta el plaer de viatjar en uns trens molt especials.
Viatjar amb bicicleta és una manera de tenir un contacte més proper amb la natura i d'usar un transport net i econòmic.
Però per moure't amb aquest mitjà has d'estar en bona forma física per a carregar l'equipatge i recórrer cada dia un nombre variable de quilòmetres.
Si viatges en colla, una possibilitat és que hi hagi un vehicle de suport per a deixar-hi les bosses i tendes de campanya, portar-hi eines i recanvis en cas d'avaria i pujar-hi si us canseu o preneu mal.
D'una altra banda, com més va, més empreses organitzen viatges i rutes amb bicicleta i et planifiquen i reserven tots els serveis necessaris (hotels, restaurants, etc.) perquè només et preocupis de pedalar.
Les carreteres de Catalunya són territori dels amants de les dues rodes que surten a pedalar pel pur plaer de fer esport: vies verdes, rutes de cicloturisme, rutes i centres BTT, etc.
Wikiloc de les rutes de cicloturisme a Catalunya.
Més de 1.500 quilòmetres de vies de tren de l'estat espanyol han estat reconvertits en itineraris cicloturistes i senderistes.
Si hi ha un mitjà de transport que sembla pensat per l'estiu, aquest és la bicicleta.
Ens dóna autonomia i mobilitat, alhora que ens permet gaudir del paisatge, sentir la brisa a la nostra pell, tot arribant a indrets de difícil accés amb altres mitjans de transport.
Quan encara dura el colobrot de WikiLeaks, el debat sobre la propietat del coneixement és més viu que mai.
En efecte: la popularització de les tecnologies digitals ha posat en dubte velles idees sobre la titularitat intel·lectual de les creacions artístiques, les patents, i sobre tot allò susceptible d'ésser copiat i distribuït.
Es fa molt difícil assegurar el dret universal al coneixement i els drets que autors i autores tenen sobre llurs creacions.
Dit d'una altra manera, un dels principals problemes que es planteja a la societat de la informació és trobar un equilibri entre l'accés de la cultura (recollit a l'article 44.1 de la Constitució) i el dret a la Propietat Intel·lectual (reconegut a l'article 33 de la Carta Magna).
Per a respectar ambdós drets s'han de fer malabarismes entre interessos públics i privats.
En aquest sentit, el món de les llicències a la xarxa ha demostrat que l'equilibri és possible.
Autors i autores poden autoritzar o prohibir l'accés, l'ús i explotació de les seves obres, i aquí no hi ha intermediaris que valguin, ja siguin les multinacionals, ja siguin les societats generals de drets d'autor o d'altres.
En resum, creadors i creadores poden "llimar" algunes de les restriccions clàssiques del copyright: és el que a la xarxa s'anomenen "llicències copyleft".
I hi ha altres maneres de compartir el coneixement, com les llicències Creative Commons o les xarxes P2P.
En qualsevol cas, el debat tot just comença, i ja hi ha sectors de la indústria que s'han interessat per la distribució lliure de certs productes: han vist que és rentable!
Sant Jordi és una festa molt nostra, plena de simbolisme, de regalar o compartir cultura i d'expressió dels nostres sentiments cap a la persona estimada.
Et proposem una forma diferent de viure-ho, sentint-te més protagonista contribuint a la integració de les persones nouvingudes a casa nostra.
Recicla cultura és una campanya de la Fundació Servei Solidari que té com a objectiu recollir llibres de segona mà per finançar els cursos d'alfabetització i llengua que aquesta entitat imparteix des de fa 11 anys, per facilitar la integració social de persones nouvingudes.
Aquests llibres es podran adquirir en els punts de recollida de llibres d'arreu del país a un preu simbòlic el dia de Sant Jordi.
A Catalunya, hi ha moltes persones nouvingudes que no saben ni llegir ni escriure en la nostra llengua, fet que dificulta la seva inclusió social.
Un petit gest teu pot ser el primer pas per a la seva inclusió.
Com podeu participar i col·laborar
El dia de Sant Jordi surt al carrer plogui, nevi o faci sol, gaudeix de la diada i comparteix-la a les xarxes socials amb l'etiqueta.
El terme fanfiction o fan fiction fa referència a relats de ficció escrits per fans d'una obra literària o dramàtica (ja sigui pel·lícula, novel·la, programa de televisió, videojoc, anime...).
En aquests relats es fan servir els personatges, situacions i ambients descrits en la història original o de creació pròpia de l'autor de fanfic, i es desenvolupen nous papers per aquests.
Els millors relats de fanfics en català.
Recull en català dels fanfics més interessants sobre el personatge de J.K. Rowling, Harry Potter.
Si ja has plantat cara a la pàgina en blanc amb un poema, una novel·la, un conte, una història que ningú no havia explicat mai, ara és el moment d'accedir a les convocatòries i ajuts que et poden ajudar a moure el teu projecte literari.
Base de dades de premis literaris en llengua catalana de la Institució de les Lletres Catalanes (ILC),entitat autònoma del Departament de Cultura de la Generalitat de Catalunya.
El concurs d'història "Eustory" s'adreça a joves de 14 a 21 anys i us permet convertir-vos en historiadors del que ens envolta traient a la llum elements clau de la història que no apareixen en els llibres de text.
"Joves i Mobilitat" és un concurs vinculat al projecte educatiu "Joves i conducció, un dret i una responsabilitat" amb el que el RACC pretén que en els centres escolars es treballin aspectes de seguretat viària.
El seu objectiu principal és promoure actituds que fomentin entre els joves una conducció responsable.
Per estar al dia del món dels llibres t'oferim un seguit de portals de lletres que t'informen de l'actualitat literària i ofereixen més recursos per a navegants de la literatura.
Eina de difusió que compta amb una plataforma de discussió, un fòrum de trobada i una font de recursos.
Vol donar resposta a: connectar publicacions i lectors, difondre coneixement i fer xarxa.
eBiblio Catalunya és un servei del Sistema de Lectura Pública de Catalunya que fa possible el préstec de continguts digitals a tots els usuaris amb carnet de les biblioteques públiques catalanes.
Es pot accedir a aquests continguts a través de diferents dispositius: ordinadors personals, lectors de llibres electrònics, tauletes o telèfons intel·ligents.
Espai virtual de literatura catalana elaborat des dels estudis d'Humanitats i Filologia de la Universitat Oberta de Catalunya.
Hi trobaràs informació sobre noms propis de la nostra literatura, obres, períodes i moviments, informació sobre gèneres literaris, premis i guardons, recomanacions i un aplec interessant i complet de recursos literaris a la xarxa.
Canal de llibres i literatura del diari electrònic VilaWeb.
Perquè no se t'escapi l'actualitat dels llibres i del món de la cultura, principalment dels territoris de parla catalana.
Actualitat, especials literaris, rànquing setmanal dels llibres més venuts, llibre de la setmana i flaixos informatius.
Actualitat i un munt de recursos oferts per aquesta institució, una entitat autònoma del Departament de Cultura de la Generalitat de Catalunya.
L'ILC vetlla per la promoció de les obres dels autors catalans dins les terres de parla catalana.
Hi pots consultar l'agenda d'actes, exposicions, itineraris de lectura i subvencions i ajuts destinats a les lletres catalanes.
Un gran club de lectura virtual per compartir opinions i crítiques sobre qualsevol llibre publicat en català.
Amb fòrums organitzats segons les edats dels participants, permet reflexionar sobre obres, autors i altres aspectes del món literari i també entretenir-se amb jocs, concursos i tota mena de divertiments.
És una iniciativa de la Institució de les Lletres Catalanes.
Tota la història i la saviesa de la humanitat està emmagatzemada en aquests bancs del coneixement anomenats biblioteques.
Sabies que pots accedir a molts d'aquests documents sense sortir de casa i totalment de franc?
Revista de literatura infantil i juvenil amb alguns flaixos d'actualitat i un recull acurat de recursos amb un cens d'autors, escriptors, il·lustradors i traductors, entrevistes, premis literaris, novetats, crítica, articles, recerca, editorials, llibreries, revistes i suplements, personatges literaris i encara més enllaços.
Pàgina promoguda pel Ministeri de Cultura del govern espanyol que dóna accés a la base de dades de llibres editats a l'Estat espanyol i a un complet apartat dedicat a les fires del llibre, tant d'àmbit estatal com d'arreu del món, a més d'informació sobre ajudes, beques i subvencions, enllaços d'interès i encara més serveis.
Enguany els Dictats en línia del web de Llengua catalana han ampliat la seva oferta amb els Dictats Fabra, perquè puguis ampliar el teu domini del català mentre coneixes una mica més la vida i l'obra de Pompeu Fabra.
Des de la seva creació al 2016, els Dictats en Línia han rebut més d'un milió de visites.
Es poden fer i autocorregir en línia.
També els pots descarregar lliurement en format àudio o en format text.
Els dictats es distribueixen en quatre nivells de dificultat:
Pots cercar directament aquells que t'interessen en funció de determinats aspectes ortogràfics (vocalisme, accentuació i dièresi, apòstrofs i contraccions, etc.), que trobaràs a tots els nivells.
I si treballes ensenyant el català, aquesta eina és un recurs didàctic al teu abast elaborat amb rigor, que a més et pot ajudar a conèixer el nivell dels teus alumnes.
Són dedicats a la figura de Pompeu Fabra amb motiu de la commemoració dels 150 anys del seu naixement i els 100 anys de la publicació de la Gramàtica catalana.
Podràs conèixer la seva obra i aspectes de la seva biografia mentre amplies el teu domini de l'ortografia catalana, amb més de 200 textos per practicar....També pots aprofitar per posar-te al dia quant a les novetats ortogràfiques!
Viatjar amb avió ha deixat d'ésser un luxe gràcies a les companyies de vols barats.
Tenen preus molt competitius gràcies a unes mesures per a estalviar costos, com ara la limitació màxima dels serveis als clients, la supressió d'intermediaris o l'ús d'aeroports amb menys trànsit.
Tant la reserva com la venda de bitllets es fan directament per internet o per telèfon a les centrals de reserves pròpies.
Aquesta lluita de preus ha afavorit que les línies aèries de vols regulars també tinguin descomptes i preus especials, especialment a les webs pròpies.
Per això paga la pena de comparar els preus d'un mateix trajecte entre companyies diferents.
Hi ha uns quants cercadors de vols amb eines comparatives que et poden ajudar a escollir l'opció més econòmica.
Els vols xàrter també solen ésser més barats.
D'una altra banda, segons la ruta que vulguis fer, tingues en compte que algunes webs de companyies aèries i d'agències en línia et donen la possibilitat d'entrar per un país i sortir per un altre; és l'opció 'Multidestinacions' o 'Itineraris múltiples'.
Si tens ganes de viatjar una bona temporada, també pots trobar bitllets de volta al món.
De vegades quan arribes a un aeroport saps quan entres, però és difícil saber quan sortiràs.
Per cobrir el temps d'espera segurament agafaràs el telèfon mòbil mentre prens un cafè.
Ja saps quina és la contrasenya WIFI d'aquell aeroport?
Amb aquest transport tindràs molta autonomia per a moure't, sense dependre d'horaris.
Si vas amb automòbil, has de dur el permís de conduir (fora de la Unió Europea pot ser que hagis de menester un permís de conduir internacional) i tenir l'assegurança al dia si vas amb el teu vehicle.
També va bé de tenir un mapa de carreteres i informar-te sobre com funciona el trànsit al lloc que visitaràs (restriccions d'entrada al centre de segons quines ciutats, possibilitats d'estacionament, etc.)
A banda de viatjar amb el teu vehicle, també pots llogar-ne un o compartir-lo.
Gairebé a tots els països hi ha agències de lloguer de vehicles i sovint pots trobar-ne als aeroports i a les estacions grans de tren i autocar.
N'hi ha que fan descomptes si tens el Carnet Jove.
També hi ha pàgines web per a cercar-hi companys que vulguin compartir rutes amb cotxe, tant d'àmbit nacional com internacional, i despeses:
L'autocar és un dels mitjans més interessants en els viatges.
És un dels transports més econòmics, arriba gairebé a tot arreu i, a més, moltes companyies ofereixen descomptes per a joves, estudiants i grups.
A Catalunya hi ha diverses empreses que fan rutes per tot Europa i el Marroc.
Segons on vulguis anar, tingues en compte els abonaments d'autocar i autobús.
Funcionen si fa no fa com l'Inter Rail de tren; et serveixen per a visitar diverses ciutats (principalment europees) amb flexibilitat, però amb un límit de temps.
N'hi ha de modalitats diverses, segons la durada del viatge o el nombre de destinacions.
Els albergs juvenils són l'allotjament ideal per als joves viatgers: instal·lacions còmodes, habitacions múltiples i preus molt accessibles.
A més, són un lloc perfecte per a fer nous amics d'arreu del món.
El Bed&Breakfast és un allotjament en cases particulars o petits hostals familiars amb dret a dormir-hi i a esmorzar-hi.
És molt estès pel Regne Unit i Irlanda.
Encara que no solen fer descomptes a joves i estudiants, els preus dels càmpings són assequibles.
N'hi ha de categories diverses que presten serveis variats.
Et permeten de ser acollit gratuïtament a cases particulars de països de tot el món.
En canvi d'això, tu també pots acollir persones a casa teva o acompanyar-les a conèixer la teva ciutat.
Si vols fer un retir espiritual, molts monestirs ofereixen allotjament a preus assequibles.
Quan te'n vagis de viatge pensa a garantir unes mínimes prestacions sanitàries per si et trobes malament o hi ha cap emergència mèdica.
Amb la Targeta Sanitària Individual del Servei Català de Salut tindràs garantida l'assistència sanitària pública, tant si vas per Catalunya com si vas per la resta de l'estat espanyol.
En aquest darrer cas, també és recomanable que t'emportis el carnet de la Seguretat Social perquè en alguna comunitat autònoma te'l poden demanar.
Si et vols desplaçar temporalment (menys de 3 mesos) per la Unió Europea o per alguns països de l'Espai Econòmic Europeu (Islàndia, Liechtenstein i Noruega), hauràs de tramitar prèviament la Targeta Sanitària Europea, que et dóna dret a rebre les prestacions sanitàries públiques que hagis de menester.
Per sol·licitar-la, vés a un Centre d'Atenció i Informació de la Seguretat Social (CAISS).
Finalment, si viatges a un país de fora de la UE informa't prèviament si té un conveni amb l'Estat espanyol que garanteixi l'atenció sanitària.
Als països amb els quals no hi ha conveni, en principi l'assistència sanitària anirà a càrrec teu.
De totes maneres, quan anem a l'estranger sempre és convenient de contractar una assegurança mèdica per ampliar la cobertura pública i resoldre imprevistos durant el viatge.
Hi ha assegurances privades que, a banda de l'atenció sanitària a l'estranger, ofereixen més serveis complementaris (indemnitzacions en cas de mort o invalidesa, despeses de repatriació, etc.).
Si ets membre d'una mútua privada és molt possible que ja inclogui l'assistència a l'estranger.
D'una altra banda, hi ha assegurances específiques per a viatges que es poden contractar des de les agències.
També, si pagues el bitllet d'avió o el viatge amb targeta VISA, pots tenir dret a una assegurança (cal que consultis si la teva entitat financera inclou aquesta prestació).
Si vas a països tropicals, els centres de vacunació de Sanitat Exterior i els especialitzats en medicina tropical t'informaran de quines vacunes són obligatòries i recomanables segons la destinació.
Vés-hi amb temps, perquè hi ha vacunes que només són efectives al cap de quinze dies o un mes.
Durant el viatge és important anar amb molta cura amb l'aigua i els aliments.
Si són contaminats, poden transmetre malalties com la diarrea del viatger, l'hepatitis A, la febre tifoide i el còlera.
Finalment, si en tornar et trobes malament, enfebrat, marejat, amb vòmits o diarrees, vés a veure el metge i explica-li on has estat.
Pensa que certes malalties tropicals es poden manifestar mesos després d'haver tornat.
Una ambaixada és la representació diplomàtica d'un govern estatal davant del govern d'un altre país.
S'encarrega, principalment, de facilitar la comunicació entre tots dos governs, d'informar el govern propi dels esdeveniments que ocorren a l'altre país, i de promoure-hi la cultura, l'economia i les ciències de l'estat propi.
El consolat representa l'administració pública d'un país a l'estranger i té la funció de protegir i assistir els ciutadans d'aquell país.
Té certes tasques encarregades, com ara renovar els passaports en cas de pèrdua o robatori; assistir els detinguts; informar dels serveis mèdics, educatius i legals del país estranger, i prestar serveis de registre civil, notarials, de legalització de documents, etcètera.
Als estats o territoris on un país no té consolat, l'ambaixada hi té una secció encarregada d'aquestes tasques administratives.
Per què cal tenir-los en compte?
Abans de partir és molt important que sapiguem l'adreça i el telèfon del consolat o l'ambaixada espanyola del país que vulguem visitar per si ens trobem amb cap urgència (robatori, pèrdua de documentació important o qualsevol imprevist greu).
Si preveiem d'estar-nos-hi molts dies, és convenient que ens registrem al consolat perquè ens puguin trobar fàcilment en cas de necessitat.
Allà on no hi hagi ni ambaixada ni consolat espanyols, podem adreçar-nos a la seu d'un altre país de la Unió Europea, on gaudirem dels mateixos drets.
D'una altra banda, si hem de tramitar un visat, ens haurem de posar en contacte, amb temps, amb el consolat del país que vulguem visitar.
Ens hi explicaran els requisits d'entrada i ens donaran tot d'informació, molt útil per a preparar l'estada.
Per moure't dins la Unió Europea només necessites el document d'identitat, però si vols anar més enllà, a la majoria de països hauràs de menester el passaport.
A la web del Ministeri de l'Interior espanyol et diuen com pots obtenir-lo i on, i també què has de fer si el perds.
Hi ha països que demanen unes condicions o documents (visats, certificats de vacunació, divises... ) per entrar-hi.
Compte: alguns d'aquests tràmits –especialment els visats– gairebé mai no es fan de l'un dia per l'altre i, per tant, cal preveure'ls amb prou antelació.
Ministeri d'Assumptes exteriors, Unió Europea i Cooperació
És tradició que a Catalunya, la vigília de Tots Sants, es mengin castanyes i panellets, es begui vi dolç i es buidin naps i carbasses per fer llànties.
Aquest costum, però, va deixant pas a la celebració del Halloween anglosaxó i altres festes multitudinàries.
Llicència CC0 - Cimabue - (Pixabay)
Tradició i modernitat conviuen en aquesta diada que, en origen, feia homenatge als morts.
L'1 i el 2 de novembre, segons el calendari religiós, se celebra el dia de Tots Sants i el Dia dels Difunts, un moment en què el món dels vius i el dels difunts s'uneixen: el dia 1, els vius visiten els morts als cementiris; el 2, els morts visiten els vius.
Del món anglosaxó, especialment dels Estats Units i popularitzat a través del cinema, han arribat nous elements iconogràfics: carabasses, esquelets i bruixes són cada vegada més presents en aquestes dates.
Però l'origen del Halloween no és pas als Estats Units sinó a Irlanda, i va arribar a aquest país a través dels immigrants irlandesos.
Hi ha diverses llegendes que expliquen l'origen de la tradició de menjar castanyes, panellets i vi dolç.
Segons la més estesa, durant aquests dies, els campaners feien sonar les campanes de les esglésies sense descans per avisar els veïns de l'arribada del moment de pregar pels difunts.
Com que era una tasca esgotadora, s'enduien castanyes, el fruit sec més comú en aquesta època de l'any, ben regades amb vi per agafar forces.
El segle XVIII, aquest costum s'havia estès a tot Catalunya i havia esdevingut una pràctica popular.
Pel que fa als orígens dels panellets, hi ha qui parla d'una evolució dels antics àpats funeraris; i n'hi ha qui els relaciona amb un costum lligat a la benedicció de pans.
A banda del vessant més tradicional, la Castanyada també té un vessant lúdic.
A molts indrets del país, coincidint amb la festivitat, s'hi fan festes de tota mena.
Al vostre municipi o altres municipis de la vostra comarca, de ben segur que des dels casals de joves o de diversos grups de joves organitzen castanyades joves.